Drie tieners vas oor moordArgieffoto Drie tieners, onderskeidelik 15, 17 en 19 jaar oud, sal Donderdag in die landdroshof in Uitenhage in die Oos-Kaap verskyn op aanklag van die moord van die 17-jarige Dillen Davids. Davids is Maandagmiddag omstreeks 14:00 doodgesteek in Ross Gradwellstraat. “Polisiebeamptes het onverpoosd gewerk en die eerste verdagte, ŉ 19-jarige, is reeds Maandagaand omstreeks 23:00 in Kamesh in hegtenis geneem,” het kapt. Gerda Swart, woordvoerder van die polisie, gesê. Die slagoffer en die verdagtes het glo in die straat baklei voor Davids met ŉ skerp voorwerp aangeval is. “Hy het op pad na die hospitaal aan sy beserings beswyk,” het Swart bygevoeg. ŉ Tweede verdagte, 17 jaar oud, is Dinsdagmiddag omstreeks 12:00 in Tamboville, Kamesh in hegtenis geneem en die derde verdagte, ŉ 15-jarige, is om 13:55 by sy huis, ook in Tamboville, in hegtenis geneem. “Die drie verdagtes sal Donderdag in die hof verskyn op aanklag van moord en aanranding met die doel om ernstig te beseer,” het sy gesê. Brig. Laurence Soekoe, stasiebevelvoerder, het die beamptes geloof vir hul vinnige optrede en inhegtenisnemings wat daarop gevolg het.